《送张仲谋》
宋代·黄庭坚

竹鸡相呼泥滑滑，夜雨连明溪涨阔。
门前马作远行嘶，乃是张侯来访别。
入门下马未暖席，猛如秋鹰欲飞掣。
黄花可浮惜别杯，官沽苦酸不堪设。
张侯少年气高秀，太菙孤峰带冰雪。
袖中日日有新诗，正与秋虫同一律。
吏曹不能弄以事，太尉家儿尽英悊。
穷愁寂寞双凫县，唯子可输肝胆说。
游君宫室如芝兰，於我弟兄比瓜葛。
相亲更觉相去难，挽断衫袖不忍诀。
缅怀君家方盛时，乃翁屡把连城节。
北使初随富亳州，万死弗顾探虎穴。
煌煌忠槩奖王命，汝等於今仕朝列。
稍开塞上秋草黄，螗螂怒臂当车辙。
将军西拥十万师，谋士各伸三寸舌。
胡不还家读父书，上疏论兵款又阙。
燕然山石可磨镌，谁能御子勒勋伐。
功业未成且自爱，早寄书来慰饥渴。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。